ก.ล.ต.หมดปัญญาจัดการ IFEC พร้อมตรวจสอบข่าวฉาว ACAP
ก.ล.ต.เสียงอ่อย รับไร้อำนาจจัดการปัญญา IFEC แนะผู้ถือหุ้นใช้สิทธิเลือกตั้งให้เหมาะสม ลดปัญหาความขัดแย้ง พร้อมเดินหน้าตรวจสอบปมฉาว ACAP
11 พ.ค. 2560

นายรพี สุจริตกุล เลขาธิการ คณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ยังคงติดตามความคืบหน้าของการแก้ไขปัญหา บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC และยังปล่อยให้ผู้บริหาร IFEC ใช้อำนาจในการบริหารจัดการเป็นไปตามขั้นตอนในระเบียบปฏิบัติของบริษัทจดทะเบียน โดยเฉพาะการสรรหาและแต่งตั้งกรรมการบริษัทที่จะต้องได้รับการอนุมัติจากผู้ถือหุ้น
ทั้งนี้แม้ว่าในปัจจุบันผู้บริหาร IFEC ทั้งสองฝ่ายยังมีปัญหาขัดแย้งกันอยู่ก็ตาม แต่ ก.ล.ต.ก็ไม่มีอำนาจเข้าไปยุ่งเกี่ยวกับบริหารจัดการเรื่องภายในบริษัท เพราะเป็นหน้าที่ของผู้บริหารทั้งสองฝ่ายในการเจรจาทำความเข้าใจและตกลงกัน
อย่างไรก็ตาม ก.ล.ต.แนะนำผู้ถือหุ้น IFEC ใช้สิทธิดำเนินการเพื่อให้การเลือกตั้งกรรมการบริษัทมีความเหมาะสม ทั้งนี้เพื่อลดปัญหาความขัดแย้งที่เกิดขึ้น และเข้าสู่ขั้นตอนการจดทะเบียนกรรมการใหม่กับกระทรวงพาณิชย์อย่างถูกต้องตามกฎหมาย
“ก.ล.ต.ไม่มีอำนาจที่จะเข้าไปปฎิวัติเรื่องภายในของบริษัท เพราะว่าเป็นสิทธิของผู้ถือหุ้นที่จะต้องไปออกเสียงเลือกฝั่งที่ตัวเองคิดว่าเหมาะสม และไปสู่ขั้นตอนการนำกรรมการไปจดทะเบียนกับกระทรวงพาณิชย์ตามขั้นตอน แต่หากเรื่องนี้ยังไม่จบ กระบวนการทุกอย่างก็จะวนเวียนอยู่แบบนี้ไม่จบสิ้น ซึ่ง IFEC ก็ถือเป็นตัวอย่างหนึ่งให้ผู้ถือหุ้นจะต้องพิจารณาการลงทุนอย่างรอบคอบ ส่วนกฎระเบียบอื่นๆที่จะออกมาควบคุมบริษัทจดทะเบียนเพิ่มเติมนั้น ตอนนี้ทำได้ยาก เพราะที่ผ่านมาพอจะออกกฎอะไรออกมาก็ถูกคัดค้านตลอด”นายรพี กล่าว
 
สำหรับกรณีที่มีผู้เสียหายจากการปล่อยกู้ของบริษัท เอเชีย แคปปิตอล กรุ๊ป จำกัด (มหาชน) หรือ ACAP มายื่นหนังสือเรียกร้องต่อ ก.ล.ต.นั้น อยู่ระหว่างการตรวจสอบข้อเท็จจริงตามข้อเรียกร้องดังกล่าว และยังไม่สามารถตัดสินได้ว่า ACAP กระทำความผิดหรือไม่ เพราะขณะนี้ยังเป็นเพียงการรับข้อมูลจากผู้เสียหายเพียงฝ่ายเดียว และอยู่ระหว่างรอการชี้แจงจาก ACAP โดยปัจจุบัน ก.ล.ต.ได้รับเรื่องร้องเรียนในหลาย ๆ เรื่องเข้ามามาก ทำให้กระบวนการพิจารณาต่าง ๆ อาจจะมีความล่าช้าไปบ้าง